KIRJALLINEN KYSYMYS E-1839/98

esittäjä(t): Jean-Antoine Giansily (UPE) komissiolle

(12. kesäkuuta 1998)

Aihe: Pimeä työ rakennusalalla

Pimeästä työstä johtuen joka vuosi useita satoja tuhansia työpaikkoja häviää rakennusteollisuudesta Euroopassa.

Pääasiallisena syynä pimeän työn tekoon ovat yritysten korkeat työvoimakustannukset, sillä ne joutuvat maksamaan sosiaaliturvamaksuja ja liian korkeaa arvonlisäveroa, kun taas tekemällä pimeää työtä vältytään näiltä maksuilta.

Tästä ovat seurauksena laaja veronkierto (arvonlisävero, yritysvero) ja sosiaaliturvamaksujen maksamatta jättäminen.

Komissio vahvistaa viimeisimmässä pimeää työtä koskevassa tiedonannossaan (KOM(98) 0219/98) ilmiön laajuuden ja sen kohtalokkaat seuraukset. Komissio tarkastelee tämän ongelman torjumiseen käytettyjä keinoja ja korostaa, että Alankomaissa tällä alalla tehdyt päätökset ovat olleet onnistuneita ja tehokkaita.

Alankomaissa rakennusten ja erityisesti asuntojen kunnostustöitä koskeva arvonlisävero on säädetty mahdollisimman alhaiseksi. Tällä tavoin on voitu vähentää pimeän työn tekoa ilman että kokonaisverotulot ovat kärsineet verotuspohjan laajentumisesta. Komissio korostaa, että tästä johtuen Alankomaiden ei ole tarvinnut koventaa rangaistuksia ja kiristää valvontaa pimeän työn teon torjumiseksi.

Voisiko komissio kertoa, aikooko se suosittaa Alankomaissa käytetyn menetelmän soveltamista rakennusten kunnostustöissä kaikissa jäsenvaltioissa?

Jos vastaus on myönteinen, milloin komissio aikoo laatia tästä ehdotuksen?

Jos vastaus on kielteinen ja jos valvonta- ja rangaistustoimet osoittautuvat tehottomiksi, millä perusteella komissio kieltäytyy ehdotuksen laatimisesta?

Komission jäsenen Pádraig Flynninkomission puolesta antama vastaus

(31. heinäkuuta 1998)

Pimeästä työstä antamassaan tiedonannossa(1) komissio toteaa, että kattavan pimeään työhön kohdistetun strategian luominen on erittäin tärkeää, jotta pimeä työ saataisiin loppumaan. Strategian on sisällettävä useita eri osia. Toimintavaihtoehtojen yhdistelmä on luonnollisesti erilainen eri jäsenvaltioissa. Yleisstrategian tehokas toteuttaminen ja täytäntöönpano ovat tärkeitä riippumatta siitä, millaisia toimenpiteitä käytetään. Korkea työvoimaverotus ja korkeat sosiaaliturvamaksut ovat tekijöitä, jotka vaikuttavat pimeään työhön.

Komissio toivoo ja odottaa, että jäsenvaltiot, yhteisön toimielimet ja työmarkkinaosapuolet osallistuvat keskusteluun pimeän työn syistä ja laajuudesta, parhaista käytännöistä sen torjumiseksi sekä mahdollisuudesta yhteisön tasolla koordinoituun toimintaan. Jos keskustelussa tullaan siihen tulokseen, että yhteisön tasolla toteutettavat lisätoimet ovat aiheellisia, niitä voitaisiin käsitellä vuoden 1998 yhteisen kertomuksen ja vuoden 1999 työllisyyden suuntaviivojen yhteydessä. Tässä yhteydessä voitaisiin yhdessä tarkastella pimeän työn alalla toteutettuja toimenpiteitä ja tunnistaa parhaat toimintatavat. Alankomaiden kokemuksia alv:n alentamisesta (hyvin rajallisella alalla) voidaan pitää kiinnostavana esimerkkinä hyvästä toimintatavasta, johon komissio suhtautuu myönteisesti.

Useiden vuoden 1998 työllisyyden suuntaviivojen toteuttaminen auttaa vähentämään pimeää työntekoa. Eräs suuntaviiva nimenomaan kannustaa jäsenvaltioita harkitsemaan halutessaan, onko syytä alentaa alv-prosenttia sellaisten työvoimavaltaisten palvelujen osalta, joihin ei kohdistu rajat ylittävää kilpailua. Komissio pohtii tämäntyyppisen direktiiviluonnoksen tekemistä ja on pyytänyt neuvostoa ilmaisemaan tukensa ajatukselle. Tähän mennessä yksimielisyyteen ei ole päästy.

(1) KOM(98) 219 lopullinen.